ኢትዮጵያ ለቼክ ሪፐብሊክ ባለሃብቶች ጥሩ የገበያ አማራጭ ትሆናለች
ኢትዮጵያ በቆዳ ውጤቶች፣ በሲሚንቶ፣ በህንጻ መስታወት ማምረትና በሌሎች የግንባታ ዘርፎች ለሚሰማሩ የቼክ ሪፐብሊክ ባለሃብቶች ጥሩ የገበያ አማራጭ መሆኗን ፕሬዚዳንት ሙላቱ ተሾመ ገለፁ።ፕሬዚዳንቱ ከቼክ ሪፐብሊክ የግብርና ሚኒስትር ጋር የሁለቱን አገራት ኢኮኖሚያዊ ግንኙነት ማጠናከር በሚያስችሉ ሁኔታዎች ላይ ዛሬ በጽህፈት ቤታቸው መክረዋል።ውይይቱን የተከታተሉት የፕሬዚዳንቱ ጽህፈት ቤት የኮሙኒኬሽን ዳሬክተር አቶ አሸብር ጌትነት እንዳሉት አገራቱ በመሰረተ ልማት፣ በግብርና፣ በግንባታ ዘርፎች፣ በመከላከያና ሌሎች ጉዳዮች በጋራ ለመስራት መክረዋል።   ዲፕሎማሲያዊ ግንኙነታቸው እኤአ ከ 1947 የተጀመረ ቢሆንም ኢኮኖሚያዊ ትብብራቸው ዳብሮ የአገራቱን ህዝቦች ተጠቃሚ ከማድረግ አንጻር ብዙ እንደሚቀረው በውይይታቸው አንስተዋል።  በመሆኑም ግንኙነታቸው በሚጠናከርበትና የቼክ ሪፐብሊክ መንግስትና ባለሃብቶች ድጋፍ ሊያደርጉባቸው በሚችሉባቸው መስኮች በስፋት ተነጋግረዋል።በቆዳ፣ ሲሚንቶና የህንጻ መስታወት ማምረቻ ዘርፎች ከፍተኛ ልምድና ብቃት ያላቸው የቼክ ሪፐብሊክ ኩባንያዎች ወደ ኢትዮጵያ መጥተው ቢሰሩ የበለጠ ተጠቃሚ እንደሚሆኑ ፕሬዚዳንት ሙላቱ አስረድተዋል።በስፋት እየተካሄደና በርካታ የውጭ ባለሃብቶችን እያሳተፈ ያለው የኢትዮጵያ የግንባታ ዘርፍ ለቼክ ሪፐብሊክ ባለሃብቶች ሰፊ የገበያ አማራጭ መሆን እንደሚችልም አክለዋል።በዘርፎቹ ለሚሰማሩ የአገሪቱ ባለሃብቶች የኢትዮጵያ መንግስት ድጋፍ እንደሚያደርግም አረጋግጠዋል።በኢትዮጵያ ያለውን የገበያ አማራጭ ለአገራቸው ባለሃብቶች በማስረዳት ወደዚህ መጥተው መዋዕለ ንዋያቸውን እንዲያወጡ ጥረት እንደሚያደርጉ የገለጹት ደግሞ የቼክ ሪፐብሊክ የግብርና ሚኒስትር ማሪዓን ጁረካ ናቸው።መንግስታቸው ለኩባንያዎቹ የተለያዩ ድጋፎችን በማድረግ ጭምር ወደ ኢትዮጵያ መጥተው እንዲሰሩ ሁኔታዎችን እንደሚያመቻች ተናግረዋል።ከፕሬዚዳንቱ ጋር ስለ አገራቱ የቆየ ግንኙነት፣ በኢትዮጵያ እየተተገበሩ ስለሚገኙ ፕሮጀክቶችና የኢንቨስትመንት አማራጮች እንዲሁም አገሪቱ በሠላምና ፀጥታ ጉዳይ ባላት የነቃ ተሳትፎ ዙሪያ በሰፊው መወያየታቸውን ገልፀዋል።የቼክ ሪፐብሊክ ባለሃብቶች ከኢትዮጵያ የቢዝነስ አጋሮች ጋር በመሰረተ ልማትና በግብርና መስኮች በጋራ መስራት እንደሚችሉ ነው የተናገሩት።( ኢዜአ)